NACRT PRIJEDLOGA (ZA POSTUPAK SAVJETOVANJA S JAVNOŠĆU)

Na temelju članka 54. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 123/17., 98/19. i 144/20.), članka 2. stavka 1. Zakona o predškolskom odgoju i obrazovanju („Narodne novine“, br. 10/97., 107/07., 94/13., 98/19. i 57/22.) i članka 37. Statuta Grada Novske („Službeni vjesnik 8/20 i 13/23), Gradsko vijeće Grada Novske na \_\_\_\_. sjednici održanoj dana\_\_\_\_\_\_\_\_\_\_2024. godine, donijelo je sljedeću

**ODLUKU**

**o zajedničkom obavljanju djelatnosti predškolskog odgoja i obrazovanja Grada Novske i Općine Jasenovac u Dječjem vrtiću Radost Novska**

**Članak 1.**

Grad Novska i Općina Jasenovac, ustrojavaju i zajednički organiziraju obavljanje djelatnosti predškolskog odgoja i obrazovanja u Dječjem vrtiću Radost Novska.

**Članak 2.**

Djelatnost predškolskog odgoja i obrazovanja za područje Općine Jasenovac koji podrazumijevaju organiziranje i provođenje programa odgoja, obrazovanja, zdravstvene zaštite, prehrane i socijalne skrbi u dječjem vrtiću u skladu sa pozitivnim propisima Republike Hrvatske, općim aktima jedinica lokalne samouprave te općim aktima predškolske ustanove obavljat će Dječji vrtić Radost Novska, u područnom objektu Jasenovac.

**Članak 3.**

Međusobni odnosi jedinica lokalne samouprave u pogledu organizacije, načina upravljanja, financiranja, odgovornosti, statusnih i drugih pitanja oko zajedničkog obavljanja predškolskog odgoja i obrazovanja iz članka 1. ove Odluke uredit će se Sporazumom o uređenju međusobnih odnosa u zajedničkom obavljanju poslova predškolskog odgoja i obrazovanja u Dječjem vrtiću Radost Novska koji se smatra sastavnim dijelom ove Odluke.

Ovlašćuje se gradonačelnica Grada Novske za potpisivanje Sporazuma iz stavka 1. ovog članka po donošenju i stupanju na snagu ove Odluke te po donošenju i stupanju na snagu istovjetne Odluke od strane Općinskog vijeća Općine Jasenovac.

**Članak 4.**

Ova Odluka stupa na snagu osmog dana od dana objave u „Službenom vjesniku“.

KLASA: 601-01/24-02/

URBROJ: 2176-4-01-24-1

Novska, \_\_\_\_\_\_\_\_\_\_\_\_2024.

GRAD NOVSKA

GRADSKO VIJEĆE

PREDSJEDNIK

Ivica Vulić

PRILOG:

**Nacrt Prijedloga Sporazuma** **o uređenju međusobnih odnosa u zajedničkom obavljanju poslova** **predškolskog odgoja i obrazovanja u Dječjem vrtiću Radost Novska**

Na temelju članka 54. Zakona o lokalnoj i područnoj (regionalnoj) samoupravi

**GRAD NOVSKA**, Trg dr. Franje Tuđmana 2, OIB: 09112913581 , zastupan po gradonačelnici Mariji Kušmiš, mag.oec.

I

**OPĆINA JASENOVAC**, Trg Petra Svačića, OIB: 42512118827, zastupana po općinskoj načelnici Mariji Mačković,

sklopili su

**SPORAZUM**

**o uređenju međusobnih odnosa između Grada Novske i Općine Jasenovac u zajedničkom obavljanju djelatnosti** **predškolskog odgoja i obrazovanja u Dječjem vrtiću Radost Novska**

**Članak 1.**

(1) Ovim Sporazumom o uređenju međusobnih odnosa u zajedničkom obavljanju poslova predškolskog odgoja i obrazovanja u Dječjem vrtiću Radost Novska ( u daljem tekstu: sporazum), sporazumne strane utvrđuju način na koji će zajednički obavljati poslove predškolskog odgoja i obrazovanja, te uređuju međusobna prava i obveze koje iz toga proizlaze.

(2)Zajedničko obavljanje poslova predškolskog odgoja i obrazovanja temelji se na odlukama Gradskog vijeća Grada Novske i Općinskog vijeća Općine Jasenovac, kojim odlukama se uspostavlja zajedničko obavljanje poslova predškolskog odgoja i obrazovanja u Dječjem vrtiću Radost Novska te daje ovlast čelnicima Grada Novske i Općine Jasenovac za zaključenje ovog sporazuma.

**Članak 2.**

(1)Sporazumne strane suglasne su da će poslove zajedničkog obavljanja predškolskog odgoja i obrazovanja za Grad Novsku i Općinu Jasenovac obavljati Dječji vrtić Radost Novska (u daljnjem tekstu: Vrtić) kojemu je osnivač Grad Novska.

(2)Zajedničko obavljanje poslova predškolskog odgoja i obrazovanja u Vrtiću podrazumijeva organiziranje i provođenje programa odgoja, obrazovanja, zdravstvene zaštite, prehrane i socijalne skrbi u skladu sa pozitivnim propisima Republike Hrvatske te općim aktima jedinica lokalne samouprave.

**Članak 3.**

(1)Sporazumne strane suglasne su da će se zajedničko obavljanje poslova predškolskog odgoja i obrazovanja odvijati u postojećim objektima Vrtića, kao i u zgradi koja je na području Općine Jasenovac izgrađena za obavljanje predškolske djelatnosti, u vlasništvu Općine Jasenovac.

**Članak 4.**

(1)Sporazumne strane suglasno utvrđuju da će se u zajedničkom obavljanju predškolskog odgoja i obrazovanja primjenjivati svi postojeći opći akti Grada Novske kao osnivača Vrtića, a koji su vezani za uređenje predškolske djelatnosti (odluke, pravilnici, kolektivni ugovor), kao i postojeći opći akti Vrtića (Statut, Pravilnici, Odluke i dr.), da Grad Novska kao osnivač Vrtića zadržava samostalnost u donošenju novih općih akata ili izmjena i dopuna postojećih općih akata te da Vrtić i dalje na isti način donosi ili mijenja svoje opće akte, sve u skladu sa pozitivnim zakonskim propisima, Odlukom o osnivanju Vrtića, Statutom i drugim aktima.

**Članak 5.**

(1) Sporazumne strane suglasne su da će se u zajedničkom obavljanju predškolske djelatnosti primjenjivati ekonomska cijena koju utvrdi Vrtić te da će se ista utvrđivati posebno za svaku pedagošku godinu.

(2) Sporazumne strane suglasne su da će troškove zajedničkog obavljanja djelatnosti predškolskog odgoja i obrazovanja snositi na način da svaka sporazumna strana u cijelosti snosi svoje troškove za rad onih vrtićkih lokacija koji se nalaze na njezinom području te da će Općina Jasenovac sufinancirati u odgovarajućem postotku plaće ravnatelja, stručnih službi, kuharica i domara.

(3) U skladu s prethodnim stavkom ovoga članka, Općina Jasenovac obvezuje se:

* o svome trošku opremiti i prilagoditi područni objekt Jasenovac za obavljanje predškolske djelatnosti i obrazovanja u skladu s važećim pedagoškim standardima te ga dati na upravljanje Vrtiću isključivo za potrebe obavljanja predškolske djelatnosti i obrazovanja,
* osigurati u svom proračunu sredstva za isplatu plaća i materijalna prava zaposlenika Vrtića koje će Vrtić zaposliti za rad u područnom objektu Jasenovac u skladu sa zakonom kojim se uređuje predškolska djelatnost i važećim pedagoškim standardima te ih po zahtjevu Vrtića isplaćivati na račun Grada Novske.
* osigurati prijevozno sredstvo i sredstva za prijevoz hrane iz matičnog objekta Vrtića u područni objekt Jasenovac,
* osigurati druga potrebna sredstva za: režijske troškove, materijalne troškove, nabavu potrebne opreme, troškove redovnog održavanja, sredstva za edukaciju djelatnika i dr. potrebnih troškova,
* osigurati sredstva za sufinanciranje plaće ravnatelja i ostalih zaposlenika u stručnim službama Vrtića te plaća kuharica i domara u određenom postotku, prema broju upisane djece u područni objekt Jasenovac.

**Članak 6.**

(1)Ovaj Sporazum zaključuje se na neodređeno vrijeme, dok traje potreba za zajedničkim obavljanjem djelatnosti predškolskog odgoja i obrazovanja.

(2)Sporazumne strane mogu otkazati ovaj Sporazum u bilo koje vrijeme u odnosu na bilo koju sporazumnu stranu koja ne podmiruje obveze iz ovog Sporazuma.

(3)Svaka sporazumna strana može jednostrano otkazati ovaj Sporazum pisanom obavijesti drugoj sporazumnoj strani najmanje jednu godinu ranije prije početka nove pedagoške godine, ako želi na drugačiji način ili samostalno organizirati obavljanje djelatnosti predškolskog odgoja i obrazovanja na svom području.

**Članak 7.**

(1)Ovaj Sporazum sačinjen je u 5 (pet) primjeraka, od čega svaka sporazumna strana zadržava za svoje potrebe po 2 (dva) primjerka, a jedan primjerak služit će za potrebe Vrtića.

**Članak 8.**

(1)Ovaj Sporazum stupa na snagu na dan kada ga potpišu ovlašteni predstavnici ugovornih strana.

**GRAD NOVSKA OPĆINA JASENOVAC**

**Gradonačelnica Načelnica**

**Marija Kušmiš Marija Mačković**

KLASA: KLASA:

URBROJ: URBROJ:

Novska, \_\_\_\_\_\_\_\_\_\_\_ godine Novska, \_\_\_\_\_\_\_\_\_\_\_ godine

**OBRAZLOŽENJE**

**Nacrta prijedloga Odluke o zajedničkom obavljanju poslova predškolskog odgoja i**

**obrazovanja Grada Novske i Općine Jasenovac u Dječjem vrtiću „Radost“ Novska**

1. **PRAVNA OSNOVA ZA DONOŠENJE ODLUKE**

* članak 54. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 123/17., 98/19. i 144/20.),
* članak 2. stavak 1. Zakona o predškolskom odgoju i obrazovanju („Narodne novine“, br. 10/97., 107/07., 94/13., 98/19. i 57/22.),
* članak 37. Statuta Grada Novske („Službeni vjesnik“ br. 8/21 i 13/23).

Člankom 54. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 123/17., 98/19. i 144/20.; dalje u tekstu: ZLPRS) propisano je da dvije ili više jedinica lokalne samouprave mogu obavljanje pojedinih poslova iz svoga samoupravnog djelokruga organizirati zajednički, osobito u svrhu pripreme projekata za povlačenje novčanih sredstava iz fondova Europske unije. Za obavljanje poslova iz samoupravnog djelokruga na prethodno navedeni način jedinice lokalne samouprave mogu osnovati zajedničko tijelo, zajednički upravni odjel ili službu, zajedničko trgovačko društvo ili mogu zajednički organizirati njihovo obavljanje u skladu s posebnim zakonima. Međusobni odnosi jedinica lokalne samouprave u zajedničkom organiziranju obavljanja poslova iz samoupravnog djelokruga uređuju se posebnim sporazumom u skladu sa zakonom i njihovim statutima i općim aktima.

Člankom 17. Statuta Grada Novske („Službeni vjesnik 8/21 i 13/23 ) propisano je da Grad Novska može organizirati obavljanje pojedinih poslova iz članka 16. ovog Statuta (poslovi iz samoupravnog djelokruga) zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom, te da Odluku o obavljanju poslova na taj način donosi Gradsko vijeće, temeljem koje se zaključuje sporazum o zajedničkom organiziranju poslova, kojim se uređuju međusobni odnosi u obavljanju zajedničkih poslova.

Poslovi od lokalnog značaja kojima se neposredno ostvaruju potrebe građana koje općine i gradovi obavljaju u svom samoupravnom djelokrugu, a koji nisu Ustavom ili zakonom dodijeljeni državnim tijelima navedeni su u članku 19. stavku 1. ZLPRS-a, među koje poslove spada i odgoj i osnovno obrazovanje. Stavak 2. istog članka propisuje da će se posebnim zakonima kojima se uređuju pojedine djelatnosti iz stavka 1. toga članka odrediti poslovi čije su obavljanje općine i gradovi dužni organizirati te poslovi koje mogu obavljati.

Vezano uz prethodno, člankom 2. stavkom 2. Zakona o predškolskom odgoju i obrazovanju („Narodne novine“, br. 10/97., 107/07., 94/13., 98/19. i 57/22.) propisano je da jedinice lokalne i područne (regionalne) samouprave (županije, gradovi, općine) imaju pravo i obvezu odlučivati o potrebama i interesima građana na svom području za organiziranjem i ostvarivanjem programa predškolskog odgoja te radi zadovoljavanja tih potreba osnivati dječje vrtiće.

1. **OBRAZLOŽENJE**

Grad Novska osnivač je Dječjeg vrtića Radost Novska koji trenutno djeluje na četiri lokacije (lokacija sjedišta vrtića, lokacija „Pastoralni centar“, lokacija „Stribor“ na Ukladama i lokacija „Tintilinić“ pri PŠ Brestača), a u pripremi je izgradnja novog vrtića „Gita“ u Novskoj.

Od 2017. godine do danas na području Grada Novske uložena su znatna sredstva u proširenje prostornih kapaciteta vrtića, uređenjem i opremanjem lokacije „Pastoralni centar“, 2017. godine, izgradnjom novog vrtića „Stribor“ na Ukladama, 2019. godine te uređenjem i opremanjem lokacije „Tintilinić“ pri područnoj školi Brestača, 2023. godine. Unatoč navedenim proširenjima smještajnih kapaciteta vrtića, nakon svakog upisa u novu pedagošku godinu stvori se tzv. „lista čekanja“ u vrtiću. Razlog tome prvenstveno leži u činjenici da danas gotovo svi roditelji žele upisati svoju djecu u vrtić kako bi se njihova djeca što ranije uključila u sustav predškolskog odgoja i obrazovanja. Porast broja upisane djece u vrtić, kao i porast broja zaposlenika u vrtiću uočava se svakom novom pedagoškom godinom, pa je tako u pedagoškoj godini 2017./2018. godine u redovni 10-satni program Dječjeg vrtića Radost Novska bilo upisano 203 djece o kojima je skrbilo 40 zaposlenika, a u pedagoškoj godini 2023/ 2024. godini u redovni 10-satni program bilo je upisano 375 djece o kojima skrbi 70 zaposlenika. U opisanim okolnostima treba uvažavati interese roditelja i djece predškolske dobi te stvoriti uvjete da što veći broj djece s novljanskog područja bude uključen u sustav predškolskog odgoja i obrazovanja. Također, treba voditi računa i o poboljšanju financijskog kapaciteta proračuna Grada Novske te sredstva za financiranje predškolskog odgoja i obrazovanja dodatno osiguravati putem dostupnih sredstava iz EU fondova te iz sredstava državnog proračuna.

Vlada Republike Hrvatske donijela je Odluku o kriterijima za dodjelu pomoći na ime poticaja za dobrovoljno funkcionalno odnosno stvarno spajanje jedinice lokalne samouprave („Narodne novine“, br. 88/22.; dalje u tekstu: Odluka) s ciljem unaprjeđenja učinkovitog i transparentnog pružanja javnih usluga građanima. U smislu navedene Odluke, dobrovoljno funkcionalno spajanje jedinica lokalne samouprave je zajedničko obavljanje poslova iz samoupravnog djelokruga jedinica putem zajedničkog službenika, zajedničkog upravnog odjela ili službe, zajedničkog trgovačkog društva ili zajedničke ustanove.

Sredstva za dodjelu pomoći na ime poticaja za dobrovoljno funkcionalno spajanje ne ulaze u proračunska ograničenja plaća utvrđena zakonom kojim se uređuju plaće u lokalnoj i područnoj (regionalnoj) samoupravi niti se smatraju pomoćima iz državnog proračuna sukladno propisima kojima se propisuju uvjeti i postupak davanja suglasnosti za dugoročno zaduživanje jedinica lokalne i područne (regionalne) samouprave te davanja jamstva i suglasnosti jedinica lokalne i područne (regionalne) samouprave.

Dobrovoljno funkcionalno spajanje putem zajedničkog trgovačkog društva ili ustanove uređeno je točkama VI. i VII. Odluke. Osnovni preduvjet je sklapanje i provođenje sporazuma o zajedničkom obavljanju poslova iz samoupravnog djelokruga putem zajedničkog trgovačkog društva ili ustanove, slijedom čega se ostvaruje pravo na sufinanciranje troška kojeg jedinice lokalne samouprave izdvajaju za isto, u svrhu pružanja usluge i koji se financira iz izvora 11 Opći prihodi i primici.

*Formula za izračun postotka sufinanciranja (%) je:*

*Broj jedinica koje su sklopile sporazum x 5, s tim da minimum financiranja iznosi 10%, dok maksimum sufinanciranja iznosi 25%, odnosno do iznosa od 500.000,00 kn (= 66.361,40 €) za pojedinu jedinicu lokalne samouprave.*

Na temelju gore navedene Odluke Vlade Republike Hrvatske, početkom rujna 2022. godine Ministarstvo financija objavilo je stalni Javni poziv za dodjelu pomoći na ime poticaja za dobrovoljno funkcionalno odnosno stvarno spajanje jedinica lokalne samouprave. Sredstva pomoći su bespovratna i namjenska, a ostvaruju se u razdoblju od 5 godina od dana donošenja akta Ministarstva financija o dodjeli pomoći na ime poticaja za dobrovoljno funkcionalne spajanje.

Kako rok za podnošenje zahtjeva za ostvarenje poticajnih sredstava za stvarno ili funkcionalno spajanje jedinica lokalne samouprave nije ograničen, Grad Novska i Općina Jasenovac imaju interes i postigli su dogovor oko funkcionalnog spajanja djelatnosti predškolskog odgoja i obrazovanja koji bi se provodio u Dječjem vrtiću Radost Novska.

Donošenjem odluke o zajedničkom obavljanju djelatnosti predškolskog odgoja i obrazovanja Grada Novske i Općine Jasenovac ostvarile bi se prednosti za obje jedinice lokalne samouprave i to:

1. Grad Novska bi za djecu s prebivalištem ili boravištem na području Grada Novske stekao dodatne smještajne kapacitete u objektu Jasenovac (do punog kapaciteta objekta), za slučaj da se nakon izvršenog upisa djece u vrtić ponovno stvori lista čekanja.
2. Općina Jasenovac ostvarila bi konačno uvjete za smještaj djece u jaslice, jer do sada je na području Općine Jasenovac predškolski odgoj bio organiziran putem Osnovne škole Jasenovac, samo za vrtićku skupinu djece ( djeca od navršene 3 godine života do polaska u školu). S obzirom na broj vrtićke i jasličke djece na području Općine Jasenovac, zajedničko obavljanje predškolske djelatnosti za Općinu Jasenovac financijski će biti isplativiji.
3. Obje jedinice lokalne samouprave ostvarivale bi temeljem funkcionalnog spajanja djelatnosti predškolskog odgoja i obrazovanja određena namjenska i bespovratna sredstva pomoći na ime poticaja za dobrovoljno funkcionalno spajanje i to 5 godina od dana donošenja akta Ministarstva financija o dodjeli pomoći u godišnjem iznosu od najviše 66.000,00 eura, što za pet godina poticaja iznosi 330.000,00 eura.

**III. FINANCIJSKA SREDSTAVA POTREBNA ZA PROVOĐENJE OVE ODLUKE**

Za provedbu ove Odluke bit će potrebno planirati dodatna financijska sredstva u Proračunu Grada Novske za 2024. godinu, u razdjelu Dječji vrtić Radost Novska, iz sredstava drugih proračuna, radi potrebe zapošljavanja osoblja u objektu Jasenovac (troškovi plaća i materijalnih prava radnika u skladu s Kolektivnim ugovorom za zaposlenike Dječjeg vrtića Radost Novska) Naime, dodatna sredstva za tu namjenu bit će osigurana iz sredstava proračuna Općine Jasenovac.

**IV. NACRT PRIJEDLOGA ODLUKE**

Upravni odjel za društvene djelatnosti, pravne poslove i javnu nabavu Grada Novske izradio je Nacrt Prijedloga Odluke o zajedničkom obavljanju poslova predškolskog odgoja i obrazovanja u Dječjem vrtiću Radost Novska, te ga uputio gradonačelnici Grada Novske na daljnji postupak.

Nacrt prijedloga Odluke o zajedničkom obavljanju poslova predškolskog odgoja i obrazovanja u Dječjem vrtiću Radost Novska upućuje se na savjetovanje sa zainteresiranom javnošću, sukladno odredbama Zakona o pravu na pristup informacijama („Narodne novine“ broj 25/13., 85/15. i 69/22.) i Plana savjetovanja s javnošću Grada Novske za 2024. godinu na rok od 30 dana.

Pozivamo predstavnike zainteresirane javnosti i zainteresirane građane da najkasnije do **21. veljače 2024. godine** dostave svoje komentare na **Nacrt prijedloga Odluke o zajedničkom obavljanju poslova predškolskog odgoja i obrazovanja u Dječjem vrtiću „Radost“ Novska** putem priloženog obrasca, na e-mail: **sonja.marohnichorvat@novska.hr.**